PEKING. Čína zvažuje zavedenie odmien a ďalšej podpory pri narodení dieťaťa s cieľom povzbudiť obyvateľov, aby mali aj druhé dieťa. Prieskumy totiž ukázali, že mnohí sa zdráhajú rozširovať rodiny v dôsledku ekonomického tlaku, informoval dnes štátny denník China Daily.
Možné opatrenia avizoval podľa správy zástupca riaditeľa Štátnej komisie pre zdravotníctvo a plánované rodičovstvo Wang Pchej-an.
Po tom, ako Peking koncom roka 2015 vydal nové predpisy umožňujúce všetkým párom mať dve deti, vzrástla pôrodnosť v Číne v roku 2016 na 17,86 milióna detí, čo je najvyššia úroveň od roku 2000.
Dôvodom zmiernenia dlhoročnej "politiky jedného dieťaťa" sú obavy, že ubúdajúca pracovná sila nedokáže uživiť starnúce obyvateľstvo.Prečítajte si tiež: Prečítajte si tiež:
"To celkom naplnilo očakávania, no prekážky stále existujú a musíme ich riešiť," citoval denník Wanga. Ten zdôraznil, že mať druhé dieťa je dnes právom každej rodiny v Číne, ale problémom sa stala otázka, či si to tie rodiny môžu dovoliť.
Prieskum uvedenej komisie vykonaný v roku 2015 ukázal, že 60 percent rodín váha s druhým dieťaťom prevažne z finančných dôvodov.
Miera pôrodnosti v Číne patrí k najnižším na svete a predstavitelia krajiny ju považujú čoraz viac za problém než úspech, za ktorý ju pokladali v čase, keď sa vláda obávala preľudnenia.